સ્વામિનારાયણ સંપ્રદાયના તત્કાલીન પ્રખર વિદ્વાન ગણાતા શાસ્ત્રી મુનીશ્વરાનંદે શાસ્ત્રીજી મહારાજની આભામાંથી કુબેરભાઈને પાછા વાળવાનું બીડું ઝડપ્યું. ત્રીસ સંતનું મંડળ લઈને તેમણે ભાવનગરના મંદિરમાં પડાવ નાખ્યો. બીજે દિવસે કુબેરભાઈ મંદિરે ગયા ત્યારે મુનીશ્વરાનંદે તેમને શાસ્ત્રીજી મહારાજ વિરુદ્ધ ગપસપ વાતો કરવા માંડી. તેમની વાતોમાં શાસ્ત્રોનો કોઈ નક્કર આધાર નહોતો કે સત્યતાનો કોઈ અંશ નહોતો. કુબેરભાઈ ક્ષણમાં જ તે પામી ગયા. આથી અધવચ્ચે જ તેમને બોલતાં અટકાવીને કુબેરભાઈએ કહ્યું : ‘જુઓ, બ્રહ્મચારી મહારાજ ! અત્યાર સુધી તો મને શાસ્ત્રીજી મહારાજનો આઠ આની ગુણ હતો, પણ તમારી વાતોથી મને હવે તેમનો સત્તર આની ગુણ આવ્યો છે. તેમની પાસે હું જેટલો વખત રહ્યો, તેમાં વરતાલ કે ગઢડા સંબંધી એકપણ ઊતરતો શબ્દ તેમણે મને કહ્યો નથી. વળી, વચનામૃત વંચાવીને જ મને તેમની વાત સાચી મનાવી દીધી છે. હવે જો તેમની વાત ખોટી હોય તો તે ભાવનાં વચનામૃત કઢાવીને મને સમજાવો.’